SK Úradný vestník Európskej únie C 314/12

Oznámenie o antidumpingových opatreniach na dovoz etanolamínov s pôvodom v Spojených štátoch amerických a čiastočnom opätovnom začatí antidumpingového prešetrovania, ktoré sa týka dovozu etanolamínov s pôvodom v Spojených štátoch amerických

2012/C 314/10

Vo svojom rozsudku z 8. mája 2012 vo veci T-158/10 Všeobecný súd Európskej únie (ďalej len „Všeobecný súd“) zrušil vykonávacie nariadenie Rady (EÚ) č. 54/2010 z 19. januára 2010, ktorým sa ukladá konečné antidumpingové clo na dovoz etanolamínov s pôvodom v Spojených štátoch amerických (1) (ďalej len „nariadenie o uložení konečného antidumpingového cla“ alebo „napadnuté nariadenie“), pokiaľ ide o spoločnosť The Dow Chemical Company (ďalej len „Dow Chemical“ alebo „príslušná spoločnosť“).

V dôsledku rozsudku z 8. mája 2012 nepodlieha už dovoz etanolamínov vyrobených spoločnosťou Dow Chemical do Európskej únie antidumpingovým opatreniam uloženým nariadením (EÚ) č. 54/2010.

1. Informácia pre colné orgány

Konečné antidumpingové clo zaplatené podľa nariadenia (EÚ) č. 54/2010 o dovoze etanolamínov do Európskej únie, v súčasnosti zaradených do kódov KN ex 2922 11 00 (monoetanolamín) (kód TARIC 2922110010), ex 2922 12 00 (dietanolamín) (kód TARIC 2922120010) a 2922 13 10 (trietanolamín) s pôvodom v Spojených štátoch amerických, vyrábaných spoločnosťou Dow Chemical (doplnkový kód TARIC A115), by preto malo byť vrátené alebo odpustené. O vrátenie alebo odpustenie cla je potrebné požiadať vnútroštátne colné orgány v súlade s platnými colnými predpismi.

2. Čiastočné opätovné začatie antidumpingového prešetrovania

Všeobecný súd svojím rozsudkom z 8. mája 2012 zrušil nariadenie (EÚ) č. 54/2010. Všeobecný súd konštatoval, že Rada urobila pri posúdení dve chyby: i) stanovila pokračovanie dumpingu počas obdobia revízneho prešetrovania (ďalej len „ORP“) a tým stanovila pravdepodobnosť pokračovania dumpingu a ii) pevne stanovila voľnú výrobnú kapacitu etanolamínu v Spojených štátoch amerických na 60 000 ton.

Súdy (2) uznávajú, že v prípadoch, keď konanie pozostáva z niekoľkých administratívnych krokov, sa zrušením jedného z týchto krokov neruší celé konanie. Antidumpingové konanie je príkladom takéhoto konania, ktoré tvorí viac krokov. V dôsledku toho zrušenie častí nariadenia o uložení konečného antidumpingového cla neznamená zrušenie celého postupu pred prijatím príslušného nariadenia. Na druhej strane, podľa článku 266 Zmluvy o fungovaní Európskej únie sú inštitúcie Európskej únie povinné vyhovieť rozsudku Všeobecného súdu z 8. mája 2012. S cieľom vyhovieť rozsudku majú v súlade s týmto inštitúcie Únie možnosť odstrániť aspekty napadnutého nariadenia, ktoré viedli k jeho zrušeniu, zatiaľ čo nezrušené časti, ktoré nie sú rozsudkom dotknuté, sa ponechajú nezmenené (3). Je potrebné poznamenať, že všetky ostatné zistenia v napadnutom nariadení, voči ktorým súdy v určenom čase nevzniesli námietku a neboli teda brané týmito súdmi do úvahy a neviedli k zrušeniu napadnutého nariadenia, platia ďalej.

Komisia sa preto rozhodla opätovne začať antidumpingové prešetrovanie týkajúce sa dovozu etanolamínov s pôvodom v Spojených štátoch amerických, ktoré sa začalo na základe nariadenia Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (4) [nahradené nariadením Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (5)] (ďalej len „základné nariadenie“). Opätovné otvorenie je rozsahovo obmedzené na vykonanie zistenia Všeobecného súdu, ako je uvedené v texte.

3. Postup

Keďže Komisia po porade s poradným výborom dospela k záveru, že čiastočné opätovné začatie antidumpingového prešetrovania je oprávnené, týmto čiastočne opätovne začína antidumpingové prešetrovanie týkajúce sa dovozu etanolamínov s pôvodom v Spojených štátoch amerických, ktoré sa začalo podľa článku 11 ods. 2 základného nariadenia oznámením uverejneným v Úradnom vestníku Európskej únie (6).

Opätovné začatie prešetrovania je rozsahovo obmedzené na vykonanie uvedeného rozsudku, pokiaľ ide o stanovenie pokračovania dumpingu alebo jeho opätovného výskytu počas ORP a voľnej výrobnej kapacity etanolamínu v Spojených štátoch amerických.

Všetky zainteresované strany sa týmto vyzývajú, aby oznámili svoje stanoviská, predložili informácie a poskytli podporné dôkazy. Tieto informácie a podporné dôkazy sa musia Komisii doručiť v lehote stanovenej v bode 4 písm. a).

Komisia okrem toho môže vypočuť zainteresované strany, ak predložia žiadosť, ktorou preukážu, že existujú osobitné dôvody, na základe ktorých by mali byť vypočuté. Táto žiadosť sa musí predložiť v rámci lehoty stanovenej v bode 4 písm. b).

4. Lehoty

a) Pre strany, aby sa prihlásili a predložili informácie

Všetky zainteresované strany, ak majú byť ich vyjadrenia počas prešetrovania zohľadnené, sa musia prihlásiť Komisii, oznámiť svoje stanoviská a predložiť všetky informácie do 20 dní odo dňa uverejnenia tohto oznámenia v Úradnom vestníku Európskej únie, ak nie je stanovené inak. Je potrebné poukázať na skutočnosť, že vykonávanie väčšiny procesných práv stanovených v základnom nariadení závisí od toho, či sa príslušná strana prihlási v rámci uvedeného obdobia.

b) Vypočutia

V rámci tej istej lehoty v trvaní 20 dní môžu všetky zainteresované strany takisto požiadať o vypočutie Komisiou.

5. Písomné podania a korešpondencia

Všetky podania a žiadosti predložené zainteresovanými stranami musia byť v písomnej forme (nie v elektronickej, pokiaľ nie je uvedené inak) a musí sa v nich uvádzať názov, adresa, elektronická adresa, telefónne a faxové číslo zainteresovanej strany. Všetky písomné návrhy vrátane informácií požadovaných v tomto oznámení a korešpondencia poskytnutá zainteresovanými stranami ako dôverná sa označia ako „Limited“ (7) a v súlade s článkom 19 ods. 2 základného nariadenia sa k nim pripojí verzia, ktorá nemá dôverný charakter, s označením „For inspection by interested parties“.

Adresa Komisie na účely korešpondencie:

European Commission Directorate-General for Trade Directorate H Office: N105 08/020 1049 Bruxelles/Brussel BELGIQUE/BELGIË Fax +32 22956505

6. Nedostatočná spolupráca

V prípadoch, ak niektorá zo zainteresovaných strán odmietne sprístupniť potrebné informácie alebo ich neposkytne v určených lehotách alebo vo veľkej miere bráni v prešetrovaní, môžu sa v súlade s článkom 18 základného nariadenia vypracovať na základe dostupných skutočností pozitívne alebo negatívne zistenia.

Ak sa zistí, že niektorá zo zainteresovaných strán poskytla nepravdivé alebo zavádzajúce informácie, tieto informácie nebudú zohľadnené a podľa článku 18 základného nariadenia sa môžu využiť dostupné skutočnosti. Ak zainteresovaná strana nespolupracuje alebo spolupracuje iba čiastočne a použijú sa dostupné skutočnosti, môže byť výsledok pre túto stranu menej priaznivý, ako keby bola spolupracovala.

7. Spracovanie osobných údajov

Je potrebné uviesť, že so všetkými osobnými údajmi zozbieranými v tomto prešetrovaní sa bude zaobchádzať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi spoločenstva a o voľnom pohybe takýchto údajov (8).

8. Úradník pre vypočutie

Je takisto potrebné uviesť, že ak sa zainteresované strany domnievajú, že majú ťažkosti pri uplatňovaní svojich práv na obhajobu, môžu sa obrátiť na úradníka pre vypočutie z Generálneho riaditeľstva pre obchod. Pôsobí ako kontaktná osoba medzi zainteresovanými stranami a útvarmi Komisie, ktorá v prípade potreby ponúka sprostredkovanie v procesných záležitostiach, ktoré ovplyvňujú ochranu ich záujmov v tomto konaní, najmä v súvislosti s nahliadnutím do spisu, dôvernosťou, predĺžením lehôt a spracovaním stanovísk, ktoré boli písomne a/alebo ústne podané. Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie, ktoré sa nachádzajú na webovej lokalite Generálneho riaditeľstva pre obchod (http://ec.europa.eu/trade/tackling-unfair-trade/hearing-officer/index_en.htm).

(1) Ú. v. EÚ L 17, 22.1.2010, s. 1.

(2) Vec T-2/95 Industrie des poudres sphériques (IPS)/Rada, Zb. 1998, s. II-3939.

(3) Vec C-458/98 P Industrie des poudres sphériques (IPS)/Rada, Zb. 2000, s. I-08147.

(4) Ú. v. ES L 56, 6.3.1996, s. 1.

(5) Ú. v. EÚ L 343, 22.12.2009, s. 51.

(6) Ú. v. EÚ C 270, 25.10.2008, s. 26.

(7) Toto označenie znamená, že ide výlučne o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Ide o dôverný dokument podľa článku 19 základného nariadenia a článku 6 Dohody Svetovej obchodnej organizácie (WTO) o uplatňovaní článku VI dohody GATT z roku 1994 (antidumpingová dohoda).

(8) Ú. v. ES L 8, 12.1.2001, s. 1.